
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava II 28P/72/2025 1225201558 24. 06. 2025 JUDr. Katarína Gašparová ECLI:SK:MSBA2:2025:1225201558.2
ROZSUDOK V MENE SLOVENSKEJ REPUBLIKY Mestský súd Bratislava II v konaní pred sudkyňou JUDr. Katarínou Gašparovou, vo veci starostlivosti súdu o maloleté dieťa: H. D., nar. XX.XX.XXXX, bytom u matky, zastúpená opatrovníkom Úradom práce, sociálnych vecí a rodiny Bratislava, Vazovova 7/A, Bratislava, dieťa matky: C. D., nar. XX.XX.XXXX, trvale bytom J. X, L., zastúpená: Mgr. Alica Mendlová, advokátka so sídlom Riečna 2, Bratislava a otca: K.. J. F., nar. XX.XX.XXXX, trvale bytom H.Á. XX, L., zastúpený: Advokátska kancelária Acta legal s.r.o., so sídlom Drobného 27, Bratislava, o schválenie rodičovskej dohody o úprave výkonu rodičovských práv a povinností k maloletému dieťaťu, takto rozhodol: I. Súd schvaľuje dohodu rodičov v nasledovnom znení: Maloletá H. D., nar. XX.XX.XXXX, trvale bytom J. X, XXXXX L. sa zveruje do osobnej starostlivosti matky. Právo zastupovať maloleté dieťa a spravovať jeho majetok majú obaja rodičia. Styk otca s maloletým dieťaťom sa na žiadosť rodičov neupravuje. Otec sa zaväzuje prispievať na výživu maloletej H. D., nar. XX.XX.XXXX sumou 600 EUR mesačne, vždy do 16. kalendárneho dňa v mesiaci k rukám matky počnúc právoplatnosťou tohto rozhodnutia. Nevyhnutné spoločné výdaje: školské/škôlkarské poplatky a potreby, školské/ škôlkarské stravné sa zaväzuje otec uhrádzať v 2/3 a matka v 1/3. Nepravidelné a jednorazové výdavky (voliteľné krúžky, mimoškolské aktivity, doučovanie, športy, súťaže, poznávacie zájazdy a školské výlety a pod.), sa otec zaväzuje uhrádzať vo výške 2/3 a matka vo výške 1/3. O potrebe vynaloženia nepravidelného výdavku nad sumu 500 Eur sa rodičia vopred dohodnú, resp. sa vopred vzájomne budú informovať o jeho potrebe a výške dôvodnosti a okolnostiach s tým spojenými, a to tak aby bol zachovaný najlepší záujem maloletého dieťaťa a jeho potreby. Poberateľom rodičovského prídavku na maloleté dieťa bude matka, daňový bonus na maloleté dieťa si bude uplatňovať matka. Rodičia sa dohodli na vzájomnej informačnej povinnosti, najmä o zdravotnom stave maloletého dieťaťa, školských výsledkoch, výchovných a pedagogických opatreniach, jeho záujmových aktivitách a prípadnom vycestovaní maloletého dieťaťa mimo územia Slovenskej republiky a aj o cestovaní na území Slovenskej republike, ktoré bude trvať viac ako tri kalendárne dni. II. Žiaden z účastníkov nemá nárok na náhradu trov konania. odôvodnenie: Podľa ustanovenia § 221 písm. a) Civilného sporového poriadku, v spojení s ustanovením § 2 ods. 1 Civilného mimosporového poriadku, písomné vyhotovenie tohto rozsudku neobsahuje odôvodnenie. Poučenie:
Proti tomuto rozsudku odvolanie nie je prípustné, pretože účastníci konania a ich zástupcovia sa tohto práva po vyhlásení rozsudku vzdali písomne do zápisnice o pojednávaní. ( § 368 CSP) Proti tomuto rozsudku v časti výroku o schválení dohody rodičov nie sú rodičia oprávnení podať odvolanie. ( § 122 CMP) Ak povinný dobrovoľne nesplní, čo mu ukladá vykonateľný exekučný titul, oprávnený môže podať návrh na vykonanie exekúcie podľa osobitného zákona. Ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, môže oprávnený podať návrh na nariadenie výkonu rozhodnutia.

